KIRJALLINEN KYSYMYS E-2299/00 esittäjä(t): Rosa Miguélez Ramos (PSE) komissiolle. Kalastusalan kauppasuhteet EU:n jäsenehdokasmaiden kanssa.



Virallinen lehti nro 113 E , 18/04/2001 s. 0082 - 0084



KIRJALLINEN KYSYMYS E-2299/00 esittäjä(t): Rosa Miguélez Ramos (PSE) komissiolle (11. heinäkuuta 2000) Aihe: Kalastusalan kauppasuhteet EU:n jäsenehdokasmaiden kanssa Luin kiinnostuneena lehdistön kirjoitukset komission jäsenen Franz Fischlerin puheesta, jonka hän piti Varsovassa 8. kesäkuuta 2000. Minua kiinnosti erityisesti hänen ilmoituksensa Puolan jäsenyysneuvottelujen jäädyttämisestä, mitä tulee maataloustuotteiden kaupan vapautukseen. Näyttää siltä, että suurimman esteen muodostavat kyseisten tuotteiden tuontitullit ja Puolan maatalouden raaka-aineita jalostavan teollisuuden vaikeudet täyttää eurooppalaiset elintarviketurvavaatimukset. Maatalousasioiden lisäksi Fischler on myös kalastusasioista vastaava komission jäsen ja monilla hakijamailla on suuri kalastuspotentiaali. - Mikä on hakijamaiden ja EU:n välinen kalastustuotteiden kauppatase? - Miten komissio aikoo varmistaa, että EU:hun jäsenehdokasmaista tuodut kalastustuotteet täyttävät hygieniaa koskevat kriteerit ja noudattavat terveys- ja kasvinsuojelusäännöksiä? - Mitkä ovat komission mielestä suurimmat ongelmat kyseisten maiden kanssa kalastuksesta käytävien neuvottelujen yhteydessä? - Myönnetäänkö jäsenehdokasmaissa kalastusyrityksille tai kalastajille suoria tukia, jotka olisivat ristiriidassa yhteisön lainsäädännön kanssa? Franz Fischlerin komission puolesta antama vastaus (1. elokuuta 2000) Kahdentoista liittymisneuvotteluja käyvän ehdokasmaan vuoden 1999 kalastustuotteiden kauppatase on 86 miljoonaa euroa Euroopan yhteisölle alijäämäinen. >TAULUKON PAIKKA> Ehdokasmaita koskevat yksityiskohdat toimitetaan suoraan arvoisalle parlamentin jäsenelle ja parlamentin pääsihteeristölle. Jäljempänä esitettävästä taulukosta ilmenee ehdokasmaiden nykytilanne verrattuna sellaisten kolmansien maiden luettelosta, joista kalastustuotteiden tuonti ihmisravinnoksi on sallittua, 22 päivänä huhtikuuta 1997 annettuun komission päätökseen 97/296/EY(1). >TAULUKON PAIKKA> Kolme kyseisistä ehdokasmaista on luetteloitu edellä mainitun päätöksen liitteessä olevaan I osaan (täysin yhdenmukaistettu luettelo) ja niistä on tehty erityinen päätös terveyttä koskevista vaatimuksista kalatuotteiden tuotannossa ja saattamisesta markkinoille 22. Päivänä heinäkuuta 1991 annetun neuvoston direktiivin 91/493/ETY(2) perusteella. Komission myönteisen tarkastuskäynnin ja Puolan viranomaisilta saatujen takuiden ansioista Puolan oletetaan pian liittyvän I osaan. Kahta lukuun ottamatta kaikki muut ehdokasmaat on luetteloitu liitteessä olevaan II osaan (väliaikaisesti luetteloidut maat) ja ne täyttävät sellaisten kolmannen maan laitosten väliaikaisten luetteloiden laatimisesta siirtymäkauden ajaksi koskevista yksityiskohtaisista säännöistä, joista jäsenvaltiolla on lupa tuoda tiettyjä eläintuotteita, kalastustuotteita ja eläviä simpukoita, 22 päivänä kesäkuuta 1995 tehdyn neuvoston päätöksen 95/408/EY(3) 2 artiklan 2 kohdan edellytykset. Jälkimmäisen päätöksen voimassaoloaikaa on pidennetty tämän vuoden lopusta vuoden 2003 joulukuun 31. päivään. Bulgaria ja Slovakia eivät ole yhteisön luettelossa eikä kalastusotteiden tuonti kyseisistä maista ei ole sallittua tällä hetkellä. Yhtäkään kyseisistä ehdokasmaista ei ole toistaiseksi luetteloitu vastaavuusvaatimukset elävien simpukoiden, piikkinahkaisten, vaippaeläinten ja merikotiloiden tuotannon ja markkinoille saattamisen edellytysten osalta täyttävien kolmannen maiden luettelon laatimisesta 17 päivänä joulukuuta 1996 tehdyn komission päätöksen 97/20/EY(4) liitteessä olevien 14 maan joukkoon. Ottaen huomioon, että ehdokasmaat yleensä hyväksyvät yhteisön kalastussäännöstön, komissio katsoo, että laajentumisprosessin yhteydessä käytävien kalastusneuvottelujen keskeisenä kysymyksenä on se, että ehdokasmaat perustavat soveltuvat hallintorakenteet yhteisen kalastuspolitiikan täytäntöönpanemiseksi. Ehdokasmaiden instituutioiden kehittämistä voidaan tukea liittymistä valmistelevilla tukivälineillä, erityisesti Phare-ohjelmalla. Kalastussektorin rahoitusta voidaan harkita, vaikkakin rajoitettujen resurssien vuoksi voidaan keskittyä vain ensisijaisen tärkeisiin kohteisiin. Ehdokasmaiden kalastukselle suunnatut talousarviomäärärahat ovat rajalliset. Kyseisten maiden olemassa olevat kansalliset tukijärjestelmät edustavat vain pientä murto-osaa jäsenvaltioiden kalastukselle annettavasta valtiontuesta. Liittymisvaiheessa kansallisten tukijärjestelmien on oltava valtiontukea koskevien yhteisön sääntöjen mukaiset. (1) EYVL L 122, 14.5.1997. (2) EYVL L 268, 24.9.1991. (3) EYVL L 243, 11.10.1995. (4) EYVL L 6, 10.1.1997.